Gairebé un segle d'esports avalen l'interès de la societat alturgellenca per la pràctica esportiva.
Futbol, ciclisme, esquí de fons, escacs en són un testimoni però el piragüisme i el bàsquet el seu exponent; l'Arxiu Comarcal de l'Alt Urgell recorre amb una pinzellada els darrers 50 anys d'història d'aquests dos esports que no coneixen fronteres físiques ni de gènere.
Competició al Parc Olímpic del Segre.
Ciclisme, futbol, basquet, piragüisme, tennis, hoquei sobre patins, esquí de fons, aeromodelisme, caça, pesca... l'Alt Urgell és una comarca amb una nodrida història esportiva que inicia el seu recorregut al llarg de la primera dècada del segle XX amb el ciclisme de forma amateur, es consolida institucionalment durant la Segon República amb la formació dels primers equips, especialment de futbol i bàsquet, i experimenta un creixement exponencial a tots els nivells a partir de la dècada dels anys 60 del segle passat amb la creació de l'agrupació d'esports SEDIS.
És durant aquesta darrera etapa on neixen dos dels equips que, hores d'ara, són la imatge internacional de l'esport urgellenc: el Club Cadí-Kanoë Kayak, principalment, que celebrà el seu 50è aniversari l'any 2014 i l'Associació Esportiva Sedis Bàsquet, que enguany commemora el seu mig segle d'història.
Entre mig, fa 28 anys, la Seu esdevenia un dels centres de l'esport mundial com a subseu olímpica dels Jocs Olímpics de Barcelona 1992.
L'Arxiu Comarcal de l'Alt Urgell ha seleccionat per aquest nou capítol de "Catalunya des dels arxius" dedicat a l'esport un conjunt de recursos que rememoren la celebració dels Jocs Olímpics a la Seu d'Urgell dins de l'àmbit del piragüisme, d'una banda, i la història de l'A.E. Sedis Bàsquet de l'altra, un equip que ha trencat la barrera de gènere i ha assolit les més altes fites de l'esport femení a nivell de les principals competicions esportives espanyoles.
Dins del primer àmbit, el dels Jocs Olimpics, l'Arxiu presenta un reportatge realitzat pel Consell Comarcal de l'Alt Urgell l'any 2002 en commemoració del 20è aniversari de la inundació del Segre de l'any 1982 i que fou l'antecedent -a través de les posteriors obres de canalització de la llera del riu així com d'una excel·lent gestió política que va convertir una catàstrofe en un èxit- de la construcció del futur Parc Olímpic del Segre, deu anys més tard.
L'audiovisual es complementa amb dos documents relatius a l'exposició que l'Arxiu Comarcal de l'Alt Urgell va portar a terme l'any 2017 per commemorar el 25è aniversari dels Jocs Olímpics de 1992.
Pel que fa al bàsquet, l'excepcionalitat del moment marcada pel confinament preventiu davant la pandèmia del COVID-19 ha alterat la celebració de diversos projectes que havien de ser inaugurats el 20 de juny d'enguany, portats a terme conjuntament entre l'Arxiu Comarcal de l'Alt Urgell, el Consell Comarcal de l'Alt Urgell l'A.E. Sedis per commemorar el 50è aniversari d'aquesta institució.
Tot i així, l'Arxiu posa a disposició dels ciutadans una petita part dels materials en què estava treballant per a l'elaboració d'una exposició de gran format que ha hagut de ser ajornada: una selecció de publicacions sobre l'A.E. Sedis de la revista Portal, la publicació de més llarga durada de la història de la Seu d'Urgell, així com una mostra, de treball, d'equipacions del club esportiu.